# **NARVA LINNAVOLIKOGU**

## OTSUS

# Narva linn \_\_\_\_\_\_\_\_.2023 nr \_\_\_\_\_

Narva Linnavolikogu 07.04.2005 otsuse nr 56/53 “Narva jõe vana sängi territooriumi detailplaneeringu algatamine hüdroelektrijaama ehitamiseks” kehtetuks tunnistamine ja detailplaneeringu menetluse lõpetamine

1. **Asjaolud ja menetluse käik**

Narva jõe vana sängi detailplaneering algatati Narva Linnavolikogu 07.04.2005 otsusega nr 56/53 huvitatud isiku OÜ Teko ettepanekul. Planeeritav maa-ala pindalaga ca 8,6 ha asub Narva linnas, Kreenholmi linnaosas, Kreenholmi manufaktuuri territooriumil. Antud kohas jääb detailplaneeringu maa-ala Narva jõe kanjoni maastikukaitsealasse. Detailplaneeringu koostamise eesmärgiks on planeeritavale maa-alale ehitusõiguse määramine torustikutüüpi hüdroelektrijaama ehitamiseks koos krundi edasise tööstusliku sihtotstarbe kasutamisega, heakorrastuse, haljastuse, liikluskorralduse (juurdepääsude ja parkimise) ja jalakäijate teede lahendamine, tehnovõrkude asukoha määramine ning varustamisega lahendamine.

Narva Linnavolikogu 05.04.2007 otsusega nr 116 pikendati huvitatud isiku OÜ Teko ettepanekul Narva jõe vana sängi detailplaneeringu lähteülesande kehtivuse tähtaega 2 aasta võrra alates otsuse jõustamisest.

01.08.2023 esitas OÜ Teko kirja, millega taotles Narva jõe vana sängi detailplaneeringu koostamise lõpetamist, kuna ettevõttel puudub huvi detailplaneeringu teostamiseks. Vastavalt 12.04.2005 sõlmitud lepingule nr DP 15/2005 “Narva jõe vana sängi territooriumi detailplaneeringu hüdroelektrijaama ehitamiseks koostamise korraldamiseks ja finantseerimiseks” on kõik planeeringu menetlusega seotud kulud huvitatud isiku poolt tasutud.

Narva jõe vana sängi territooriumi detailplaneeringu koostamise menetlus on kestnud ligi 18 aastat, kuid selle aja jooksul ei ole planeeringut vastu võetud. Menetlusprotsessi jooksul pole detailplaneeringu eskiislahendust esitatud või pole see säilinud. Kaasajaks on planeeringu lähteülesanne aegunud ning ei lähtu 24.01.2013 Narva Linnavolikogu otsusega nr 3 kehtestatud Narva linna üldplaneeringust.

Ehitusseadustiku ja planeerimisseaduse rakendamise seaduse (EhSRS) § 1 lõike 4 kohaselt enne käesoleva seaduse jõustumist algatatud detailplaneeringute menetlus viiakse lõpule hiljemalt 2018. aasta 1. juuliks.

Nimetatud aja möödudes peab kohalik omavalitsus tegema detailplaneeringu kehtestamise või kehtestamata jätmise otsuse. Tähtaja kehtestamine aitab tagada, et detailplaneeringute koostamine toimuks mõistliku aja jooksul ega jääks venima. Planeerimisseaduse § 129 lõike 1 kohaselt võib detailplaneeringu koostamise lõpetada, kui koostamise käigus ilmnevad asjaolud, mis välistavad planeeringu elluviimise tulevikus. Planeerimisseaduse § 124 lõike 2 kohaselt on detailplaneeringu eesmärk eelkõige üldplaneeringu elluviimine ja planeeringualale ruumilise terviklahenduse loomine.

Planeeringu koostamise korraldajal on diskretsiooniõigus planeerimismenetlused lõpetada, kui ta leiab, et menetletavad planeeringud ei ole tulevikus elluviidavad õigusaktide muutmise tõttu. Detailplaneeringud pole lõpule viidud 1. juuliks 2018 ja lähtuvalt EhSRS § 1 lõige 4 kohaselt tuleb antud detailplaneeringute menetlused lõpetada.

Narva Linnavalitsuse Arhitektuuri-ja Linnaplaneerimise Amet on seisukohal, et ülaltoodud asjaoludest lähtuvalt tuleb tunnistada kehtetuks Narva Linnavolikogu 07.04.2005 otsus nr 56/53 “Narva jõe vana sängi territooriumi detailplaneeringu algatamine hüdroelektrijaama ehitamiseks” ja lõpetada detailplaneeringu menetlus.

1. Õiguslikud alused
   1. Haldusmenetluse seaduse § 43 lõige 2 kohaselt, kui taotletud haldusakt otsustatakse jätta andmata, antakse selle kohta haldusakt. Kui haldusorgani initsiatiivil algatatud haldusmenetluses otsustatakse jätta haldusakt andmata, teavitatakse sellest adressaati ja haldusmenetlus lõpeb.
   2. Haldusmenetluse seaduse § 64 lõige 2 kohaselt haldusorgan otsustab haldusakti kehtetuks tunnistamise kaalutlusõiguse kohaselt, kui seadus ei keela haldusakti kehtetuks tunnistada või ei kohusta haldusakti kehtetuks tunnistama.
   3. Haldusmenetluse seaduse § 68 lõike 2 kohaselt haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal.
   4. Ehitusseadustiku ja planeerimisseaduse rakendamise seaduse (EhSRS) § 1 lõike 4 kohaselt enne käesoleva seaduse jõustumist algatatud detailplaneeringute menetlus viiakse lõpule hiljemalt 2018. aasta 1. juuliks.
2. Otsus

Tunnistada Narva Linnavolikogu 07.04.2005 otsus nr 56/53 “Narva jõe vana sängi territooriumi detailplaneeringu algatamine hüdroelektrijaama ehitamiseks” kehtetuks ning lõpetada detailplaneeringu menetlus.

1. Rakendussätted
   1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes, milles Narva linn avaldab ametlikke teateid ning linna ja ameti veebilehel.
   2. Käesolev otsus jõustub teatavakstegemisest.
   3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.

**Irina Janovitš**

Linnavolikogu esimees